ΚΑΝΟΝΙΣΜΟΣ (ΕΕ) 2020/685 ΤΗΣ ΕΠΙΤΡΟΠΗΣ

της 20ής Μαΐου 2020

για την τροποποίηση του κανονισμού (ΕΚ) αριθ. 1881/2006 όσον αφορά τα μέγιστα επιτρεπτά επίπεδα υπερχλωρικών ιόντων σε ορισμένα τρόφιμα

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων (1), και ιδίως το άρθρο 2 παράγραφος 3,

Εκτιμώντας τα ακόλουθα:

(1) Ο κανονισμός (ΕΚ) αριθ. 1881/2006 της Επιτροπής (2) καθορίζει τα μέγιστα επιτρεπτά επίπεδα για ορισμένες ουσίες οι οποίες επιμολύνουν τα τρόφιμα.

(2) Στις 30 Σεπτεμβρίου 2014 η επιστημονική ομάδα για τις μολυσματικές προσμείξεις στην τροφική αλυσίδα («η ομάδα CONTAM») της Ευρωπαϊκής Αρχής για την Ασφάλεια των Τροφίμων («η Αρχή») εξέδωσε επιστημονική γνώμη σχετικά με τους κινδύνους για τη δημόσια υγεία που συνδέονται με την παρουσία υπερχλωρικών ιόντων στα τρόφιμα (3). Η ομάδα CONTAM καθόρισε ανεκτή ημερήσια πρόσληψη 0,3 μικρογραμμαρίων ανά χιλιόγραμμο σωματικού βάρους, βασιζόμενη στην αναστολή της πρόσληψης του ιωδίου από τον θυρεοειδή στους υγιείς ενήλικες. Η ομάδα CONTAM κατέληξε στο συμπέρασμα ότι η χρόνια έκθεση σε υπερχλωρικά ιόντα μέσω της διατροφής, όπως εκτιμάται σήμερα, αποτελεί δυνητική πηγή ανησυχίας, ιδίως όσον αφορά τους καταναλωτές μεγάλων ποσοτήτων στις νεότερες ηλικιακές ομάδες του πληθυσμού με ήπια έως μέτρια έλλειψη ιωδίου. Επιπλέον, είναι πιθανόν η βραχυπρόθεσμη έκθεση σε υπερχλωρικά ιόντα, όπως εκτιμάται σήμερα, να αποτελεί πηγή ανησυχίας για τα θηλάζοντα βρέφη και μικρά παιδιά με χαμηλή πρόσληψη ιωδίου.

(3) Η ομάδα CONTAM συνέστησε στα κράτη μέλη να συλλέξουν συμπληρωματικά στοιχεία σχετικά με την παρουσία υπερχλωρικών ιόντων στα τρόφιμα στην Ευρώπη, ιδίως σε σχέση με τα λαχανικά, τα παρασκευάσματα για βρέφη, το γάλα και τα γαλακτοκομικά προϊόντα, ώστε να μειωθεί περαιτέρω η αβεβαιότητα κατά την εκτίμηση κινδύνου.

(4) Με βάση την επιστημονική έκθεση εκδόθηκε η σύσταση (ΕΕ) 2015/682 της Επιτροπής (4) με στόχο την παρακολούθηση της παρουσίας υπερχλωρικών στα τρόφιμα, ιδίως σε τρόφιμα στα οποία έγινε δειγματοληψία μετά την 1η Σεπτεμβρίου 2013, όταν τέθηκαν σε ισχύ τα μέτρα μετριασμού.

(5) Η Αρχή διενέργησε εκτίμηση της έκθεσης του ανθρώπου στα υπερχλωρικά ιόντα, λαμβάνοντας υπόψη τα στοιχεία σχετικά με την παρουσία τους που ήταν διαθέσιμα στη βάση δεδομένων της από δείγματα που ελήφθησαν μετά την 1η Σεπτεμβρίου 2013, και δημοσίευσε, το 2017, επιστημονική έκθεση σχετικά με την εκτίμηση της έκθεσης του ευρωπαϊκού πληθυσμού στα υπερχλωρικά ιόντα μέσω της διατροφής» (5).

(6) Η ομάδα CONTAM εξέτασε, κατά την 87η σύνοδο ολομέλειάς της τον Νοεμβρίου του 2017 (6), τα αποτελέσματα της επιστημονικής έκθεσης για τα υπερχλωρικά ιόντα στα τρόφιμα και διαπίστωσε ουσιαστική ευθυγράμμιση των επιπέδων έκθεσης όπως εκτιμώνται στο εν λόγω έγγραφο με τα επίπεδα έκθεσης όπως εκτιμώνται στη γνώμη της ομάδας CONTAM του 2014. Δεδομένης της ανεκτής ημερήσιας πρόσληψης των 0,3 μg ανά χιλιόγραμμο σωματικού βάρους που είχε προηγουμένως καθοριστεί, η ομάδα CONTAM επιβεβαίωσε το συμπέρασμα ότι η τρέχουσα χρόνια και βραχυπρόθεσμη έκθεση σε υπερχλωρικά ιόντα ενδέχεται να αποτελεί πιθανή πηγή ανησυχίας για την ανθρώπινη υγεία.

(7) Ως εκ τούτου, είναι σκόπιμο να καθοριστούν μέγιστα επιτρεπτά επίπεδα για τα υπερχλωρικά ιόντα τόσο στα τρόφιμα που περιέχουν υψηλά επίπεδα υπερχλωρικών και συμβάλλουν σημαντικά στην έκθεση του ανθρώπου όσο και στα τρόφιμα τα οποία είναι σημαντικά όσον αφορά την πιθανή έκθεση ευπαθών ομάδων του πληθυσμού όπως τα βρέφη και τα μικρά παιδιά.

(8) Συνεπώς, ο κανονισμός (ΕΚ) αριθ. 1881/2006 θα πρέπει να τροποποιηθεί αναλόγως.

(9) Θα πρέπει να δοθεί χρόνος στους υπευθύνους επιχειρήσεων τροφίμων για να προσαρμοστούν στις νέες απαιτήσεις που καθορίζονται στον παρόντα κανονισμό. Για τον λόγο αυτό, θα πρέπει να μετατεθεί η ημερομηνία εφαρμογής των μέγιστων επιτρεπτών επιπέδων υπερχλωρικών ιόντων στα εν λόγω τρόφιμα.

(10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Το παράρτημα του κανονισμού (ΕΚ) αριθ. 1881/2006 τροποποιείται σύμφωνα με το παράρτημα του παρόντος κανονισμού.

Άρθρο 2 Τα τρόφιμα που απαριθμούνται στο παράρτημα του παρόντος κανονισμού και τα οποία τέθηκαν νόμιμα σε κυκλοφορία στην αγορά πριν από την 1η Ιουλίου 2020 μπορούν να εξακολουθήσουν να διατίθενται στην αγορά μέχρι την ημερομηνία ελάχιστης διατηρησιμότητας ή την τελική ημερομηνία χρήσης τους.

Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουλίου 2020.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Μαΐου 2020. Για την Επιτροπή Η Πρόεδρος Ursula VON DER LEYEN

(1) ΕΕ L 37 της 13.2.1993, σ. 1.

(2) Κανονισμός (ΕΚ) αριθ. 1881/2006 της Επιτροπής, της 19ης Δεκεμβρίου 2006, για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (ΕΕ L 364 της 20.12.2006, σ. 5).

(3) EFSA CONTAM Panel (Επιστημονική ομάδα για τις μολυσματικές προσμείξεις στην αλυσίδα τροφίμων), 2014. Scientific Opinion on the risks to public health related to the presence of perchlorate in food, in particular fruits and vegetables (Επιστημονική γνώμη σχετικά με τους κινδύνους για τη δημόσια υγεία που συνδέονται με την παρουσία υπερχλωρικών ιόντων στα τρόφιμα, ιδίως στα φρούτα και λαχανικά). EFSA Journal 2014·12(10):3869, 106 pp. doi:10.2903/j.efsa.2014.3869 http://www.efsa.europa.eu/en/efsajournal/pub/3869

(4) Σύσταση (ΕΕ) 2015/682 της Επιτροπής, της 29ης Απριλίου 2015, σχετικά με την παρακολούθηση της παρουσίας υπερχλωρικών στα τρόφιμα (ΕΕ L 111 της 30.4.2015, σ. 32).

(5) EFSA (European Food Safety Authority), Arcella D, Binaglia M and Vernazza F, 2017. Scientific Report on the Dietary exposure assessment to perchlorate in the European population (Εκτίμηση της έκθεσης του ευρωπαϊκού πληθυσμού στα υπερχλωρικά ιόντα μέσω της διατροφής). EFSA Journal 2017·15(10):5043, 24 σελίδες, https://doi.org/10.2903/j.efsa.2017.5043

(6) http://www.efsa.europa.eu/sites/default/files/event/171121-m.pdf